PREDLOG

Na podlagi sproženega upravnega spora, ki se vodi pred Upravnim sodiščem v Ljubljani, pod opr. št. I U 414/2015 ter vloženega predloga za izdajo sklepa o začasni odredbi, na podlagi 81. člena Zakona o pravdnem postopku (Uradni list RS, št. 26/99 in nasl.; v nadaljevanju: ZPP), katerih določbe se skladno z določilom 22. členom Zakona o upravnem sporu (Uradni list RS, št. 105/06 in nasl.; v nadaljevanju: ZUS-1) primerno uporabljajo ter 14. člena Statuta Občine Kostanjevica na Krki (Uradni list RS, št. 49/14), je Občinski svet Občine Kostanjevica na Krki na svoji 4. redni seji, dne 26.03.2015 sprejel naslednji

 **S K L E P**

**o imenovanju začasnega zastopnika**

**Občinskega sveta Občine Kostanjevica na Krki**

**za potrebe upravnega spora**

1. **člen**

Za začasnega zastopnika Občinskega sveta Občine Kostanjevica na Krki, za potrebe upravnega spora ter postopka po predlogu za izdajo začasne odredbe, ki se pred Upravnim sodiščem v Ljubljani vodi pod opr. št. I U 414/2015, **se imenuje občinski svetnik Andrej Rajar, Male Vodenice 15, 8311 Kostanjevica na Krki**.

 **2.** **člen**

Sklep velja z dnem sprejetja.

Številka : 032-5/2015

Datum : 26.3.2015

 Ladko Petretič, l.r.

 župan

**O b r a z l o ž i t e v :**

Župan Občine Kostanjevica na Krki je dne 06.03.2015 zoper Občinski svet Občine Kostanjevica na Krki, Ljubljanska cesta 7, 8311 Kostanjevica na Krki, vložil tožbo zoper sklep Občinskega sveta Občine Kostanjevica na Krki o imenovanju članov delovne komisije za pregled izvedenih postopkov in vračanj vlaganj v javno telekomunikacijsko omrežje, sprejet na 2. izredni seji Občinskega sveta Občine Kostanjevica na Krki dne 29.12.2014 ter sklep Občinskega sveta Občine Kostanjevica na Krki o imenovanju članov delovne komisije za pregled izvedenih postopkov in vračanj vlaganj v javno telekomunikacijsko omrežje, sprejet na 2. redni seji Občinskega sveta Občine Kostanjevica na Krki dne 19.02.2015. Prav tako je župan predlagal izdajo začasne odredbe. Postopek vodi Upravno sodišče v Ljubljani pod opr. št. I U 414/2015.

Župan je skladno z določili Zakona o lokalni samoupravi zakoniti zastopnik Občinskega sveta Občine Kostanjevica na Krki in je torej v predmetnem postopku prišlo do nasprotja interesov, saj imata obe pravdni stranki istega zakonitega zastopnika.

O tem je župan seznanil občinske svetnike ter jih pozval, da izberejo začasnega zastopnika izmed občinskih svetnikov, ki so glasovali za sprejem spornih sklepov, vendar pa se le-ti na njegov poziv niso odzvali, kar mu onemogoča pravilno vročitev poziva sodišča z dne 10.03.2015.

Ker je občinski svet kolegijski organ in nima predsednika, lahko v situaciji kot je obravnavana, v skladu z zakonom dejanja v postopku opravlja le po osebi, ki jo določi organ sam izmed svojih članov oziroma sprejme sklep, da za zastopanje v upravnem sporu pooblasti tretjo osebo z opravljenim pravniškim državnim izpitom.

Glede na zgoraj navedeno je župan za potrebe zastopanja v citiranem postopku za začasnega zastopnika predlagal občinskega svetnika Andreja Rajarja, Male Vodenice 15, 8311 Kostanjevica na Krki. Pravno podlago pa predstavljajo določila 81. člena Zakona o pravdnem postopku, katerih določbe se skladno z določilom 22. člena ZUS-1 primerno uporabljajo.

 Ladko Petretič, l.r.

 župan